b'\n_START_ARTICLE_\nRimantadin\n_START_SECTION_\nMehanizem delovanja\n_START_PARAGRAPH_\nRimatadin, podobno kot amantadin, je zaviralec ionskih kanal\xc4\x8dkov, ki deluje na beljakovino matriksa M2. Beljakovina M2 je virusna beljakovina, ki tvori ionski kanal\xc4\x8dek in ima svojo vlogo v za\xc4\x8detku virusnega cikla, saj omogo\xc4\x8di sprostitev virusne RNK iz virusa, ujetega v celi\xc4\x8dnem endosomu, in s tem se lahko za\xc4\x8dne podvojevanje virusa.\n_START_SECTION_\nUporaba\n_START_PARAGRAPH_\nUporablja se pri zdravljenju in prepre\xc4\x8devanju influence A._NEWLINE_Rimantadin in amantadin sta u\xc4\x8dinkovita v 70 do 90\xc2\xa0% pri prepre\xc4\x8devanju oku\xc5\xbebe z virusom influence A. Poleg za\xc5\xa1\xc4\x8dite pred gripo omogo\xc4\x8data ob stiku osebe z virusi influence in subklini\xc4\x8dni oku\xc5\xbebi tudi razvoj protiteles in s tem pridobitev imunosti za\xc5\xa1\xc4\x8ditene osebe. Omenjeni u\xc4\x8dinkovini tudi ne motita razvoja protiteles po cepljenju proti gripi.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nRimantadin lahko povzro\xc4\x8di ne\xc5\xbeelene u\xc4\x8dinke na prebavila in osrednje \xc5\xbeiv\xc4\x8devje. Pri odmerku 200\xc2\xa0mg/d je poro\xc4\x8dalo o ne\xc5\xbeelenih u\xc4\x8dinkih 6\xc2\xa0% bolnikov (v primerjavi s 4\xc2\xa0% v skupini, ki je prejemala placebo). Med pogostej\xc5\xa1e ne\xc5\xbeelene u\xc4\x8dinke sodijo \xc5\xbeiv\xc4\x8dnost, omotica, te\xc5\xbeave z zbranostjo, nespe\xc4\x8dnost, utrujenost, nerazlo\xc4\x8dno govorjenje, izguba teka, navzeja. Resnej\xc5\xa1i ne\xc5\xbeeleni u\xc4\x8dinki na osrednje \xc5\xbeiv\xc4\x8devje zajemajo razdra\xc5\xbeljivost, zmedenost, depresijo, tresavico, motnje razpolo\xc5\xbeenja, motena usklajenost gibov (ataksija), te\xc5\xbeave pri hoji, halucinacije, psihoze in koma. Za razvoj ne\xc5\xbeelenih u\xc4\x8dinkov na \xc5\xbeiv\xc4\x8devje je manj\xc5\xa1e kot pri amantadinu.'